b'\n_START_ARTICLE_\nFats Navarro\n_START_SECTION_\nBiografia\n_START_PARAGRAPH_\nVa iniciar la seua carrera professional el 1939, tocant com a saxofonista amb Walter Johnson, a Miami, encara que r\xc3\xa0pidament es va passar a la trompeta, amb el grup de Snookum Russell, el 1941. Despr\xc3\xa9s va treballar a la banda d\'Andy Kirk (1943-1944) i amb Billy Eckstine (1945-1946), que havia sigut informat de la seua qualitat per Dizzy Gillespie, a qui va substituir. En la banda d\'Eckstine, Navarro va comen\xc3\xa7ar tocant, nota per nota, els "solos" del mateix Gillespie, encara que prompte va mostrar la seua capacitat creativa i el seu feeling. Quan es va traslladar a Nova York, es va convertir en una de les figures del circuit de clubs i del naixent bebop. _NEWLINE_Va treballar amb Illinois Jacquet (1947-1948), tocant despr\xc3\xa9s breument amb Lionel Hampton i Coleman Hawkins, abans d\'integrar-se al grup de Tadd Dameron (1948-1949). Va participar despr\xc3\xa9s en diverses JATPs i, al comen\xc3\xa7ament de 1950, va tocar amb Charlie Parker al Birdland i al Caf\xc3\xa9 Society, amb Bud Powell i Max Roach. Per\xc3\xb2 uns pocs mesos m\xc3\xa9s tard, va morir a conseq\xc3\xbc\xc3\xa8ncia de la tuberculosi i les drogues, amb 26 anys.\n_START_SECTION_\nEstil\n_START_PARAGRAPH_\nL\'estil de Navarro, segons el cr\xc3\xadtic Alain Gerber, "\xc3\xa9s un model d\'equilibri al conciliar amb total pertinen\xc3\xa7a la ci\xc3\xa8ncia harm\xc3\xb2nica, la frescor mel\xc3\xb2dica i l\'aud\xc3\xa0cia r\xc3\xadtmica". Encara que la seua carrera fou breu, va influir de manera notable en l\'obra de trompetistes com Clifford Brown, Lee Morgan, Art Farmer i Donald Byrd.'